钦定古今图书集成/明伦汇编/氏族典/第391卷 > 李处耘
## 钦定古今图书集成/明伦汇编/氏族典/第391卷 > 李处耘

按《宋史李处耘传》：“处耘，潞州上党人。父肇，仕后唐，至
检校司徒，战死晋未，处耘随兄处畴至京师，遇张彦
泽斩关而入。处耘年犹未冠，独当里门，射杀十数人，
里中赖之。汉初，折从阮帅府州，召置门下。显德中，从
阮遗表称处耘可用，会李继勋镇河阳，诏署以右职。
太祖时领殿前亲军，继勋罢镇，世宗以处耘隶太祖”
帐下，补都押衙。会太祖出征，驻军陈桥，处耘临机决
事，谋无不中，太祖嘉之，授客省使兼枢密承旨、右卫
将军。从平泽、潞，迁羽林大将军、宣徽北院使。讨李重
进，为行营兵马都监。贼平，以处耘知扬州。建隆三年，
归京师，拜宣徽南院使兼枢密副使。朗州军乱，诏慕
容延钊率师讨之，以处耘为都监。先是，朝廷遣卢怀
忠使荆南，使还具言可取之状，遂命处耘图之。处耘
至襄州，先遣使假道荆南。高继冲遣其叔保寅及军
校梁延嗣奉牛酒犒师，处耘待之有加，召保寅等饮
宴延钊之帐，密遣轻骑数千，倍道前进。继冲惶怖出
迎。处耘揖继冲待延钊，遂率亲兵先入。比继冲还，则
兵已分据城中，荆人束手听命。即调发江陵卒万馀
人，并其师晨夜趋朗州，破贼于三江口。处耘择所俘
体肥者数十人，令左右分啖之，黥少健者，令先入朗
州。迟明，延钊大军继至，黥者先入城，言“被擒者悉为
大军所啖。”朗人大惧，纵火焚城而溃，遂入潭州，尽得
荆、湖之地。初，延钊所部小校司义，舍于荆州王氏家，
使酒凶恣，处耘召义呵责，义又谮处耘于延钊，由是
不协，更相论奏。朝议以“延钊宿将，贳其过”，谪处耘为
淄州刺史。处耘惧，不敢自明，在州数年卒。开宝中，太
宗纳其次女为妃，即明德皇后也。子继隆、继和、继恂。
继恂子昭逊。处畴官至作坊使，子继凝。